b'\n_START_ARTICLE_\nIcoan\xc4\x83 pe sticl\xc4\x83\n_START_PARAGRAPH_\nIcoana pe sticl\xc4\x83, mai precis icoana pictat\xc4\x83 pe dosul sticlei, este o categorie a artei populare, un gen al artei populare practicat aproape exclusiv \xc3\xaen Transilvania \xc8\x99i care trebuie pus \xc3\xaen leg\xc4\x83tur\xc4\x83 cu unele influen\xc8\x9be venite din Europa central\xc4\x83, pe filiera Bavaria \xe2\x80\x93 Austria \xe2\x80\x93 Boemia, \xc3\xaen cursul sec. XVII \xc8\x99i XVIII, precum \xc8\x99i cu me\xc8\x99te\xc8\x99ugul ceramicii, dar \xc8\x99i al sticlei, adus de habani, o sect\xc4\x83 religioas\xc4\x83 originar\xc4\x83 din Boemia, venit\xc4\x83 \xc8\x99i stabilit\xc4\x83 \xc3\xaen Transilvania, \xc3\xaen p\xc4\x83r\xc8\x9bile Albei mai ales, cam \xc3\xaen aceea\xc8\x99i epoc\xc4\x83\xe2\x80\x9d._NEWLINE_Me\xc8\x99te\xc8\x99ugul a p\xc4\x83truns \xc3\xaen Transilvania prin M\xc4\x83n\xc4\x83stirea Nicula. Arta iconarilor pe sticl\xc4\x83 din acest centru se caracte\xc2\xadriza printr-un desen naiv, dar foarte sugestiv, \xc8\x99i printr-o compozi\xc8\x9bie simpl\xc4\x83 \xc8\x99i clar\xc4\x83, f\xc4\x83r\xc4\x83 propor\xc8\x9bii anatomice \xc8\x99i de perspectiv\xc4\x83, dar echilibrat\xc4\x83 cromatic. Icoanele se zugr\xc4\x83veau dup\xc4\x83 modele (izvoade), care erau decalcuri pe h\xc3\xa2rtie f\xc4\x83cute cu creionul sau cu o culoare, dup\xc4\x83 icoane mai vechi. Izvodul era scos periodic pentru a se executa c\xc3\xa2teva lucr\xc4\x83ri \xc8\x99i dup\xc4\x83 aceea era iar pus la p\xc4\x83strare. _NEWLINE_Izvodul se a\xc8\x99eza sub bucata de sticl\xc4\x83 aleas\xc4\x83 pentru a fi pictat\xc4\x83. Dup\xc4\x83 el se executa reproducerea \xc3\xaen serie a scheletului grafic, numit \xe2\x80\x9eurzeal\xc4\x83\xe2\x80\x9c. Cel mai priceput me\xc8\x99te\xc8\x99ugar al acestei comunit\xc4\x83\xc8\x9bi de munc\xc4\x83, format\xc4\x83 fie din membrii aceleia\xc8\x99i familii, fie prin \xc3\xaentov\xc4\x83r\xc4\x83\xc8\x99irea \xc3\xaentre vecini, trasa cu negru pe sticl\xc4\x83 urmele izvodului, delimit\xc3\xa2nd spa\xc8\x9biile \xc3\xaen care ceilal\xc8\x9bi lucr\xc4\x83tori \xc3\xaencep s\xc4\x83 a\xc8\x99tearn\xc4\x83 colorile, dup\xc4\x83 indica\xc8\x9bii precise, care devin cu timpul adev\xc4\x83rate canoane, cunoscute fiec\xc4\x83ruia. C\xc3\xa2nd lucrul lor s-a ispr\xc4\x83vit, \xc8\x99eful de atelier, probabil acela\xc8\x99i care desenase \xc8\x99i conturele cu negru, executa cu grij\xc4\x83 ultimele retu\xc8\x99uri._NEWLINE_Un detaliu interesant este faptul c\xc4\x83 icoanele pe sticl\xc4\x83 au un chenar, pentru a se \xc8\x99ti p\xc3\xa2n\xc4\x83 unde se \xc3\xaentinde icoana (pentru a nu se crede c\xc4\x83 a fost acoperit\xc4\x83 de ram\xc4\x83)._NEWLINE_\xc3\x8en pictura pe sticl\xc4\x83 se foloseau culori preg\xc4\x83tite manual, de obicei cu pigmen\xc8\x9bi \xc8\x99i ulei de in. \xc3\x8enainte de \xc3\xaenceperea picturii, sticla era cur\xc4\x83\xc8\x9bat\xc4\x83 cu aten\xc8\x9bie de orice pete de gr\xc4\x83sime. Aceast\xc4\x83 tehnic\xc4\x83 asigura o rezisten\xc8\x9b\xc4\x83 considerabil\xc4\x83 \xc8\x99i \xc3\xaempiedica exfolierea stratului pictural. Sticla folosit\xc4\x83 la pictur\xc4\x83 avea o suprafa\xc8\x9b\xc4\x83 dur\xc4\x83, unduitoare \xc8\x99i plin\xc4\x83 de balona\xc8\x99e de aer, c\xc4\x83ci trebuie avut \xc3\xaen minte c\xc4\x83 materialul pictorilor era reprezentat de sticla nefolosit\xc4\x83, din cauza faptului c\xc4\x83 era defectuoas\xc4\x83. Defectele sticlei m\xc4\x83reau valoarea picturii, de\xc8\x99i f\xc4\x83r\xc4\x83 inten\xc8\x9bie. Acestea reflectau lumina \xc3\xaentr-un mod neregulat, ceea ce producea efecte speciale._NEWLINE_Cea mai mare expozi\xc8\x9bie de icoane pe sticl\xc4\x83 din Transilvania se afl\xc4\x83 la Muzeul de icoane pe sticl\xc4\x83 Pr. Zosim Oancea.'